Úrad vlády SR						Na rokovanie vlády SR
Sekcia hospodárskej politiky	dňa: 18.9.2002     	   k číslu: 6358/2002
                               	    k bodu: 5

								
S t a n o v i s k o

k Návrhu na prevzatie štátnej záruky  Vládou Slovenskej republiky za bankový úver na financovanie environmentálnych projektov zo zdrojov Európskej investičnej banky pre Slovenskú záručnú a rozvojovú banku, štátny peňažný ústav

I.

	Návrh predkladá minister financií ako iniciatívny. Obsahuje návrh uznesenia vlády,  predkladaciu správu, žiadosť o poskytnutie štátnej záruky, prílohy.

	Navrhuje sa, aby vláda súhlasila s prevzatím štátnej záruky za bankový úver na financovanie environmentálnych projektov zo zdrojov Európskej investičnej banky (EIB) vo výške 30 mil. EUR, z toho pre rok 2002 vo výške 9 mil. EUR. 

II.

	Záručný a úverový výbor Ministerstva financií SR prerokoval návrh na prevzatie štátnej záruky dňa 16. augusta 2002 a odporučil  ho predložiť na rokovanie vlády SR. Na základe predkladacej správy k materiálu odporúčania Záručného a úverového výboru sú v predloženom materiáli zapracované.

III.

	Štátna záruka je požadovaná na úverovú linku z EIB na obdobie od                       r. 2002 – 2007.

 Čerpanie finančných prostriedkov sa plánuje:
rok 2002 ........ 9 mil. EUR,
rok 2003......... 7 mil. EUR,
rok 2004......... 7 mil. EUR,
rok 2005......... 7 mil. EUR, 
pričom doba splatnosti úveru je max. 25 rokov. Odklad splátok istiny môže byť maximálne 7 rokov odo dňa prvého čerpania úveru.

Z á v e r:

1. Pred rozhodnutím vlády o poskytnutí záruky odporúčame, aby minister financií uviedol, aká je v súčasnosti právna forma Slovenskej záručnej a rozvojovej banky. 
Banka sa na základe zákona č.483/2001  §121 transformuje na akciovú spoločnosť. Zakladateľ štátneho peňažného ústavu, na základe dostupných informácií, vyhotovil rozhodnutie (podľa uvedeného zákona bola povinnosť vyhotoviť rozhodnutie do 6 mesiacov od nadobudnutia účinnosti tohto zákona – t.j. od 1.1.2002), ktoré je listinou o skutočnostiach, ktoré sa majú zapísať do obchodného registra o premene právnej formy banky.  Z predloženého návrhu nie je zrejmé, či je už Slovenská záručná a rozvojová banka zapísaná do obchodného registra ako akciová spoločnosť. Právny status môže byť významný z hľadiska budúcich právnych dôsledkov predloženého návrhu.

2.  Vzhľadom na to, že zámerom projektu je ponúknuť finančné prostriedky pre miestne samosprávy, obecné podniky a vodárenské spoločnosti na spolufinancovanie investičných projektov v oblasti environmentálneho sektora s využitím predvstupového nástroja ISPA a na to, že záruku žiada EIB ako podmienku pre poskytnutie úveru, k samotnému návrhu na poskytnutie záruky nemáme pripomienky. 
Odporúčame ozrejmiť pripravenosť projektov, najmä tých, ktoré by sa mali začať financovať už v tomto roku a súčasne upozorňujeme na potrebu doplnenia termínov plnenia úloh v bodoch C.1. a C.3. návrhu uznesenia.  

Bratislava 12.9.2002